ICQ

ICQ הייתה תוכנת מסרים מיידיים שפיתחה חברת מיראביליס הישראלית. היא הופצה לראשונה בנובמבר 1996 והייתה שירות המסרים המיידיים הראשון באינטרנט. עד סוף שנת 2000 צברה התוכנה כ־100 מיליון משתמשים רשומים. התוכנה הייתה זמינה בגרסה למחשבים אישיים ובגרסה לטלפונים ניידים המופעלים במערכת ההפעלה אנדרואיד או iOS של אפל. ב-2024 יצאה הודעה כי ICQ תפסיק את פעילותה בסוף יוני 2024. הגיית הצירוף "איי־סי־קיו" נשמעת כמו המשפט "I Seek You", שפירושו "אני מחפש/ת אותך". המשפט משקף את השימוש בתוכנה, תקשורת בין אנשים באופן מיידי. חברת מיראביליס נוסדה ביוני 1996, בידי ארבעה ישראלים: יאיר גולדפינגר, ספי ויגיסר, אמנון עמיר ואריק ורדי, בנו של איש העסקים יוסי ורדי. הארבעה הבינו שישנם אנשים רבים המחוברים לרשת האינטרנט וגולשים באמצעות מערכת הפעלה שאינה UNIX, וכי אין בנמצא תוכנה שתאפשר חיבור מיידי ביניהם. מה שהיה חסר הייתה הטכנולוגיה לאיתור ולקישור בין אנשים במערכת ההפעלה "חלונות" של מיקרוסופט. הטכנולוגיה שפיתחה ICQ נתנה תנופה לתחום המסרים המיידיים. היא הופצה בחינם וזכתה להצלחה ולקהל משתמשים רחב. פחות משנתיים מיום הקמתה, כ־11.5 מיליון איש התקינו את התוכנה, וקצב ההצטרפות הגיע ל־57,000 איש מדי יום. הצלחתה הביאה את חברת אמריקה און ליין לרכוש את מיראביליס ב־8 ביוני 1998, תמורת 407 מיליון דולר. היה זה הסכום הגבוה ביותר אי פעם שבו נמכרה חברת היי־טק ישראלית עד אז. לאחר רכישתה הובילה ICQ את שוק המסרים המיידיים העולמי, והציגה חידושים טכנולוגיים ומוצריים שאימצו חלק גדול מהמתחרים בתחום. השימוש בתכונה המשיך לגדול בקצב מהיר; בסוף שנת 2000 הודיעה אמריקה און ליין שכ־300 מיליון משתמשים כבר התקינו אותה. אחד מכל ארבעה גולשים בעולם השתמש ב־ICQ, וכ־9 מיליון השתמשו בה מדי יום. ב־2001 רשמה ICQ הכנסות של כ־150 מיליון דולר, בעיקר משירותי פרסום. לאחר שיא זה החל השימוש בתוכנה לרדת לטובת תוכנות מתחרות. המתחרה העיקרית הייתה "MSN Messenger" (שנקראה אחר כך Windows Live Messenger), שאותה הפיצה מיקרוסופט כחלק ממערכת ההפעלה "חלונות". חברה ישראלית נוספת הציעה את התוכנה אודיגו, ומתחרה משמעותית אחרת הייתה Yahoo! Messenger (אנ'). לאמריקה און ליין עצמה הייתה תוכנה מתחרה, ששמה AIM. בין 1999 ל־2003 הייתה ICQ בראש רשימת התוכנות המורדות ביותר באינטרנט לפי Download.com, אתר ההורדות הגדול במרשתת. במאי 2003 עקפה אותה תוכנת קאזה כתוכנה הפופולרית ביותר. בין השנים 1998 ו־2003 ניהלו את ICQ אריאל ירניצקי ואבי שכטר. במקומם מונה מרק ברנשטיין, שעזב לאחר חודשיים בתפקיד. עקב ירידה בהכנסות פוטרו כשליש מ־120 עובדי החברה. אחר כך מונה אורי גילים (שניהל את כל חטיבת המסרים המיידיים באמריקה און ליין, שכללה גם את AIM), והוא ניהל את החברה עד סוף 2008. כדי להגדיל את נתח השוק עברה ICQ להפצה אקטיבית של התוכנה דרך שותפים אסטרטגיים, במקום להסתמך רק על שיווק ויראלי מפה לאוזן. השיווק נעשה באמצעות פורטלים, חברות טלוויזיה, חברות סלולר וספקיות אינטרנט – בעיקר על ידי יצירת גרסאות מקומיות עם שותפים מקומיים. בישראל, החל מ־2005 השותפה המקומית של ICQ הייתה פורטל נענע, ובמרץ 2007 החליפה אותה וואלה!. ביולי 2008 הושקה גרסת "וואלה!icq", שהופצה באמצעות אתר וואלה!. היא כללה מגוון תכונות ויישומים נוספים, כדוגמת שליחת SMS חינם, שירות "עקוב אחריי" ישירות לסלולרי, שירות מולטי צ'ט, משחקים וגלריית רגשונים. ב־2009 מונה אליאב משה למנהל החברה. באותה שנה עמד מספר המשתמשים הפעילים בתוכנה עמד על כ־38 מיליון משתמשים בעולם בחודש, ולצד AIM היו לה כ־65 מיליון משתמשים, לעומת 273 מיליון למסנג'ר של MSN וכ־118 מיליון למסנג'ר של יאהו. בארצות הברית היה מספר המשתמשים ב־ICQ זניח, והחברה החלה להתמקד בעיקר בשווקים של ישראל, מרכז אירופה ומזרחה ורוסיה. לפי ההערכות הכנסות החברה היו אז כ־20 מיליון דולר בשנה. באפריל 2010 נמכרה התוכנה לחברת DST Global (אנ'), חלק מקבוצת Mail.Ru Group הרוסית, תמורת 187.5 מיליון דולר. ב־12 ביוני 2012 החליטה הנהלת Mail.Ru לסגור את מרכז הפיתוח של ICQ בישראל. בחודש מרץ 2016 פרסמה ICQ את קוד המקור בפלטפורמת GitHub. בחודש מאי 2024 פורסם כי לאחר 28 שנות פעילות, ICQ תיסגר באופן סופי ב-26 ביוני. הגרסה הראשונה הופצה בנובמבר 1996 עם אפשרות לשלוח ולקבל הודעות טקסט בלבד ICQ 99a/b – הגרסה הראשונה שהופצה באופן נרחב. ICQ 2000 – נוספה אפשרות לשמירת תזכורות, ונוספו גרסאות עם ממשק משתמש בשפות שונות (לא רק באנגלית). ICQ 2001 – נוספה אפשרות לשמור את רשימת אנשי הקשר על השרתים כך שמשתמשים יכלו להשתמש בתוכנה מכמה מחשבים. ICQ 2002 – הגרסה האחרונה שבה לא שולבו פרסומות (עד אז מכרה החברה שטחי פרסום בעיקר באתר שלה, שגם הוא היה פופולרי). ICQ Lite ו־ICQ Pro 2003 – בשנת 2003 יצאה גרסת ICQ־לייט, שהייתה מיועדת למשתמשים שמעוניינים במספר פיצ'רים קטן מזה של הגרסה הרגילה, שקיבלה את השם ICQ Pro. ICQ 4 – הגרסה הושקה בספטמבר 2004 וכללה את ה־Xtraz, שאפשר הכנסה פשוטה של אלמנטים חדשים לתוכנה, משחקים, תמונות ומשלוח כרטיסי ברכה. ICQ 5 – כללה לראשונה גרסה לטלפונים חכמים. 6 ICQ – הושקה באפריל 2007 והציעה פלטפורמה אחת המאפשרת העברת מסרים מיידיים, שליחת מסרונים וכן ביצוע שיחות טלפון קוליות ושיחות וידאו. כללה אפשרויות מתקדמות בתחום שיחות הווידאו, שליחת מסרונים בצורה נוחה יותר מבתוכנה וממשק משתמש נוח יותר להעברת קבצים. את צלילי התוכנה הפיק ההרכב אינפקטד מאשרום. 6.5 ICQ – הושקה במרץ 2009 והציגה עיצוב חדש לממשק המשתמש, שהתמקד בשליחת מסרונים בחינם, עם גישה ישירה לשירותי SMS מרשימת אנשי הקשר של המשתמש, ואפשרות לבחור חתימה משתנה להודעות הטקסט ולשלבה בהודעות. הושקה גם גרסה לאייפון של חברת אפל, שהגיעה מייד למקום הראשון בדירוג יישומי החינם שלה שהתקינו ידי משתמשי אייפון בישראל ובגרמניה. 7 ICQ – הושקה בינואר 2010 וכללה את היישום Social Messaging, שאפשר לראשונה חיבור ישיר לרשתות חברתיות כגון פייסבוק וטוויטר. נוסף על כך הופיעו ליד רשימת אנשי הקשר של המשתמש, בלשונית נפרדת, עדכונים בזמן אמת לגבי חבריו מהרשתות החברתיות. ICQ 8 – הושקה בפברואר 2012. הגרסה האחרונה שפותחה בישראל. ICQ 10 – פותחה בצוות של Mail.Ru Group ברוסיה והושקה בינואר 2016. ICQ כוללת שליחת מסרים מיידיים, שאפשרית גם כאשר המשתמש אינו מחובר, שיחות הכוללות כמה משתמשים בו־זמנית, שליחת SMS חינם מהשירות לטלפונים ניידים, אפשרות להעברת קבצים בין המשתמשים, כרטיסי ברכה (e-cards), משחקים המאפשרים לכמה משתמשים לשחק יחדיו ואפשרויות חיפוש למשתמש. בגרסת ICQ 6.5 מוצעת פלטפורמת תקשורת אחת המאפשרת למשתמש מגוון תצורות תקשורת: העברת מסרים מיידיים, שליחת SMS וביצוע שיחות קוליות ושיחות וידאו. פסקול התוכנה חודש על ידי אינפקטד מאשרום. תכונות נוספות ב־ICQ 7.2 כוללות Quick IM, כלומר אפשרות לשלוח מסר מיידי מבלי לפתוח חלון שיחה, שירות "עקוב אחריי" ישירות לטלפון הנייד, שירות מולטי־צ'אט ותמיכת זלנגו, שפת האיורים שפותחה בישראל. ICQ מספקת מוצרים ושירותים נוספים, בהם: ICQ TV – מגזין וידאו מקוון לבני נוער המשדר תכנים 24 שעות ביממה. ICQ Game Center – פלטפורמת משחקים המאפשרת למשתמש לשחק מול משתמשים נוספים. ICQ2Go – שימוש ב-ICQ באמצעות בדפדפן וללא התקנת תוכנה באמצעות (באמצעות פורט 80 להתקשרות). Mobile IM – גרסה לטלפונים חכמים. שירות מסרים מיידיים להורדה לסלולר, הכולל אפליקציית ICQ לאייפון וגרסת בטא ל־Windows Mobile. ICQ on WAP – למשתמשי ICQ שרצו להתחבר דרך הטלפון הנייד פותח שירות ICQ on WAP, המאפשר להתחבר לחשבון מהדפדפן בטלפון הנייד באמצעות WAP. מספר ה-UIN הוטבע על ידי חברת מיראביליס, כשמו של מספר המשתמש הנקרא באנגלית Universal Internet Number, או Unified Identification Number. כל משתמש מקבל UIN עם הירשמו. בניגוד לתוכנות מסרים מיידיים אחרות, ב־ICQ האינפורמציה היחידה הקבועה למשתמש היא מספר ה־UIN שלו, אף על פי שניתן לחפש משתמשים אחרים על ידי כתובת המייל שעדכנו או על ידי כל פרט אחר שעדכנו במידע הציבורי שלהם. כמו כן המשתמש יכול לשנות את כל המידע על עצמו מבלי שייאלץ להירשם מחדש. כתגובה לגנבות של מספרי UIN, או מכירה של מספרי UIN אטרקטיביים במיוחד, החלה חברת ICQ (משנת 1999 ואילך) לאחסן כתובות מייל הקשורות למספר UIN מסוים [1]. בצורה זו אפשר לעיתים להחזיר מספרים שנגנבו אל בעליהם החוקיים. ל־ICQ קיימות תוכנות חלופיות חופשיות, בהן: Pidgin – תוכנה המשלבת רשימות מתוכנות שונות, ביניהן MSN Messenger, AOL Messenger, IRC ו־ICQ. מירנדה IM – תוכנה המשלבת רשימות גם מתוכנות אחרות, כגון ICQ, MSN Messenger, AOL Messenger, IRC וכדומה. תוכנה עם תוספות רבות המאפשרות להתאים את התוכנה לפי צורכי המשתמש. גלית חמי וסופי שולמן, להמציא כל בוקר מחדש – סיפורה של החדשנות הישראלית, ידיעות ספרים, 2018, הפרק "האקזיט העברי הראשון", עמ' 254–259 מדיה וקבצים בנושא ICQ בוויקישיתוף אתר האינטרנט הרשמי של ICQ (ברוסית ובאנגלית) ICQ, באתר אנציקלופדיה בריטניקה (באנגלית) ICQ, ברשת החברתית פייסבוק ICQ, ברשת החברתית אקס (טוויטר) מעיין כהן, "הבעיה של ICQ היתה שהיא נשענה רק על עצמה", באתר הארץ, 29 בדצמבר 2007 מעיין כהן, "הכנסות ICQ לא מגיעות מארה"ב ולא דרך AOL", באתר TheMarker‏, 17 במרץ 2009 סיפורה של icq: מהחברות ששינו את ישראל, באתר ynet, 20 באוקטובר 2012 נמרוד צוק, ICQ לא מתה - אך לא רחוקה מכך, באתר כלכליסט, 10 במרץ 2014 ICQ : חיבור בין אנשים והשראה ליזמים, באתר "חדשנות ישראלית" רפאלה גויכמן, "האמא של ווטסאפ": יום הולדת 20 ל-ICQ, באתר TheMarker‏, 16 בנובמבר 2016 חשיפה ראשונה בזומביט: תוכנת ICQ, סרטון באתר יוטיוב הגר בוחבוט, שנות ה-90 התקשרו: הקאמבק של ICQ, באתר ynet, 28 בינואר 2021 גלית חמי וסופי שולמן, ICQ נסגרת: הסיפור מאחורי האקזיט העברי הראשון, באתר כלכליסט, 25 במאי 2024 ישראל וולמן, כך נוצרה המיתולוגיה של ICQ ונולדה תרבות הסטארט-אפ הישראלית, באתר ynet, 29 במאי 2024 ניב ליליאן, המציאה את המסרים המיידיים: פרידה מ-ICQ‏, 31 במאי 2024 לפי חברת Mail.Ru בשנת 2019 היו לה 11 מיליון משתמשים בחודש. ראה:Shawn Knight, What Ever Happened to ICQ?, TECHSPOT, ‏November 28, 2019 ICQ will stop working from June 26, icq.com עמי גינזבורג, ‏"רכישת מיראביליס הישראלית על־ידי אמריקה און ליין עשויה להסתיים תוך שבועיים", באתר גלובס, 24 במאי 1998 עמי גינזבורג, ‏נחתמה העיסקה שפורסמה לראשונה ב"גלובס" ב־20 במאי אמריקה און ליין משלימה רכישת מיראביליס תמורת 407 מיליון ד', באתר גלובס, 9 ביוני 1998 נתן ליפסון, לא כל דוט.קום הוא דוט.בלוף, באתר TheMarker‏, 10 באוקטובר 2000 יובל דרור, ICQ כבר לא החברה הפופולרית ברשת, באתר TheMarker‏, 25 במאי 2003 איתן אבריאל, AOL מינתה מנכ"ל אנגלי ל־ICQ במקום שני המנכ"לים הישראלים, באתר TheMarker‏, 7 במרץ 2003 עינב בן יהודה, לאחר חודשיים בתפקיד: מנכ"ל ICQ מארק ברנשטיין עוזב, באתר TheMarker‏, 14 במאי 2003 נועה פרג, ‏אורי גילים, מנכ"ל ICQ וראש חטיבת המסרים המיידיים ב־AOL, פורש מתפקידו, באתר גלובס, 11 בדצמבר 2008 מעיין כהן, "הבעיה של ICQ היתה שהיא נשענה רק על עצמה", באתר הארץ, 29 בדצמבר 2007 גיא גרימלנד, הסכם מחודש בין ICQ ופרוזיבן הגרמנית: יניב 20 מיליון יורו הכנסות בשלוש שנים, באתר הארץ, 12 בספטמבר 2010 מעיין כהן, ‏וואלה נכנסת סוף סוף למסרים מיידיים: חוברת ל־ICQ במקומה של נענע, באתר גלובס, 14 במרץ 2007 נועה פרג, ‏וואלה ו־ICQ משיקות יחד תוכנת מסרים מיידיים חדשה, באתר גלובס, 10 ביולי 2008 אליאב משה מונה למנכ"ל ICQ, במקומו של אורי גילים, באתר "אנשים ומחשבים", 2 במרץ 2009 נועה פרג, ‏מנכ"ל ICQ אליאב משה: "אנחנו עדיין משמעותיים בשוק", באתר גלובס, 18 בינואר 2010 אורי ברקוביץ', "הגרסה הבאה של ICQ תכלול מאפיינים של רשתות חברתיות", באתר הארץ, 17 באוגוסט 2009 ICQ מתרחבת ברוסיה: תשיק מוצר משותף עם מנוע החיפוש Yandex, באתר "אנשים ומחשבים", 6 באוגוסט 2009 מעיין כהן, "הכנסות ICQ לא מגיעות מארה"ב ולא דרך AOL", באתר TheMarker‏, 17 במרץ 2009 Digital Sky Technologies רכשה את ICQ מ־AOL תמורת 187.5 מיליון דולרים, באתר "אנשים ומחשבים", 29 באפריל 2010 יניב אביטל, ‏או-או: ICQ נסגרת סופית אחרי 28 שנים, באתר Geektime Dimitry O. Photo, ICQ: 20 Years Is No Limit!, Medium, ‏2016-11-16 (באנגלית) הדס גייפמן, ‏הערכות: AOL לא תוותר על מרכז הפיתוח של ICQ בישראל, באתר גלובס, 15 באפריל 2003 ICQ עושה זאת שוב, באתר הארץ, 8 בספטמבר 2004 אופק גבאי, ‏הליך הגיור הושלם: ICQ משיקה את ICQ 4 בעברית, באתר גלובס, 22 בספטמבר 2004 גיא גרימלנד, ICQ משיקה גרסה חדשה לתוכנת המסרים המיידיים שלה, באתר הארץ, 18 באפריל 2007 ICQ השיקה ממשק משתמש חדש במטרה להקל על שליחת SMS־ים חינם, באתר "אנשים ומחשבים", 4 במרץ 2009 עיינה גיסר, ICQ במקום הראשון במצעד יישומי החינם של אייפון, באתר News1 מחלקה ראשונה, 25 בנובמבר 2009 ICQ השיקה את גרסה 7 של תוכנת המסרים המיידיים הפופולרית, באתר "אנשים ומחשבים", 18 בינואר 2010 נועה פרג, ‏משתמשי ICQ יוכלו לנהל שיחות עם חברים בפייסבוק ישירות מהשירות, באתר גלובס, 18 בפברואר 2010 חתמנו על הסכם עם ICQ, באתר TheMarker‏, 4 בינואר 2008 מעיין כהן, ‏זלנגו זולגת לאינטרנט: תוטמע בתוכנת המסרים icq, באתר גלובס, 8 באוקטובר 2007